b'\n_START_ARTICLE_\nLondon Palladium\n_START_PARAGRAPH_\nLondon Palladium er et av West Ends st\xc3\xb8rste og mest kjente teatre, med over 2 200 seter. Teateret ligger i Argyll Street like ved Oxford Circus. Teateret er tegna av den kjente teaterarkitekten Frank Matcham i 1910, bak en 1700-tallsfasade som opprinnelig tilh\xc3\xb8rte Argyll House._NEWLINE_De f\xc3\xb8rste \xc3\xa5ra var Palladium en varietescene, og det var her Louis Armstrong f\xc3\xb8rste gang spilte p\xc3\xa5 en britisk scene i 1932. \xc3\x85ret etter kunne Duke Ellington oppleves p\xc3\xa5 Palladium for f\xc3\xb8rste gang i Storbritannia. Mellom 1955 og 1967 ble scene sete for det popul\xc3\xa6re TV-showet Sunday Night at the London Palladium, der blant annet den norske artisten S\xc3\xb8lvi Wang opptr\xc3\xa5dte._NEWLINE_I januar 1973 satte glamrockbandet Slade publikum i slik bevegelse at balkongen nesten br\xc3\xb8t sammen. Marvin Gaye spilte inn sin dobbel-LP Marvin Gaye Live at the London Palladium her i 1976._NEWLINE_I 2000 ble teateret overtatt av Andrew Lloyd Webbers Really Useful Group, og har siden v\xc3\xa6rt mest kjent for sine musikaler, som The King and I, Chitty Chitty Bang Bang og The Sound of Music.'